Proiect

**PARLAMENTUL REPUBLICII MOLDOVA**

L E G E

pentru modificarea şi completarea unor acte legislative

Parlamentul adoptă prezenta lege organică.

Art.I. – Codul de procedură penală al Republicii Moldova nr.122-XV din 14 martie 2003 (Monitorul Oficial al Republicii Moldova, 2003, nr.104-110, art.447), cu modificările şi completările ulterioare, se completează după cum urmează:

1. La articolul 56 alineatul (1), după cuvintele „Centrul pentru Combaterea Crimelor Economice şi Corupţiei” se completează cu cuvintele „ , Serviciul Grăniceri”.

2. La articolul 253, alineatul (1) se completează cu subpunctul 4) cu următorul cuprins:

“4) Serviciului Grăniceri”.

3. Se completează cu articolul 266¹ cu următorul cuprins:

“Articolul 266¹. Competenţa organului de urmărire penală al Serviciului Grăniceri

Organul de urmărire penală al Serviciului Grăniceri efectuează urmărirea penală în privinţa infracţiunilor prevăzute de art.361 Cod Penal – doar în cazurile de folosire sau deţinere a actelor de călătorie false prezentate la trecerea frontierei de stat, art.362 şi art.362¹ din Codul Penal.”

4. La articolul 273:

alineatul (1) se completează cu litera i) cu următorul cuprins:

„i) Serviciul Grăniceri – pentru infracţiunile date prin lege în competenţa sa.”;

la alineatul (3), după cuvintele „ , Serviciului Vamal” se completează cu cuvintele “Serviciului Grăniceri”, în ambele cazuri.

Art.II. – La articolul 4 alineatul (1) şi articolul 6 alineatul (1) din Legea nr. 333-XVI din 10 noiembrie 2006 privind statutul ofiţerului de urmărire penală (Monitorul Oficial al Republicii Moldova, 2006, nr.195-198, art.918), după cuvintele „Centrului pentru Combaterea Crimelor Economice şi Corupţiei” se completează cu cuvintele „ , Serviciului Grăniceri”.

Art.III. – Legea nr. 1086-XIV 23 iunie 2000 cu privire la expertiza judiciară, constatările tehnico-ştiinţifice şi medico-legale (Monitorul Oficial al Republicii Moldova, 2000, nr.144-145, art.1056), cu modificările şi completările ulterioare, se completează după cum urmează:

1. La articolul 12 alineatele (1) şi (5), după cuvintele „Serviciului de Informaţii şi Securitate” se completează cu cuvintele „ , Serviciului Grăniceri”.

2. La articolul 38, după cuvintele „Serviciul de Informaţii şi Securitate” se completează cu cuvintele „ , Serviciul Grăniceri”;

Art.IV. – Codul contravenţional al Republicii Moldova nr.218-XVI din 24 octombrie 2008 (Monitorul Oficial al Republicii Moldova, 2009, nr.3-6, art.15), cu modificările şi completările ulterioare, se modifică şi se completează după cum urmează:

1. La sancţiunea articolului 331, cuvintele “sau cu muncă neremunerată în folosul comunităţii de la 40 la 60 de ore” se exclud.

2. Articolele 333 şi 423 vor avea următorul cuprins:

“Articolul 333. Încălcarea regulilor de şedere în Republica Moldova

 (1) Încălcarea de către cetăţeni străini şi apatrizi a regulilor de şedere în Republica Moldova, prin nepărăsirea teritoriului ţării la expirarea termenului de şedere acordat,

se sancţionează cu amendă de la 50 la 100 de unităţi convenţionale.

(2) Încălcarea de către cetăţeni străini şi apatrizi a regulilor de şedere în Republica Moldova, manifestată prin şedere fără acte de identitate, cu documente neautentice sau al căror termen de valabilitate a expirat; prin nerespectarea regulilor de intrare şi de ieşire din Republica Moldova; prin eschivare de la examenul medical pentru depistarea virusului imunodeficitar (HIV); prin declararea de date false în vederea obţinerii vizei, permisului de şedere sau buletinului de identitate,

 se sancţionează cu amendă de la 50 la 100 de unităţi convenţionale cu sau fără expulzare din Republica Moldova.”;

„Articolul 423. Serviciul Grăniceri

(1) Contravenţiile prevăzute la art.331-333 se constată de Serviciul Grăniceri.

(2) Contravenţiile prevăzute la art.331-332 şi 333 alin.(1) se examinează de Serviciul Grăniceri.

(3) Sînt în drept să examineze cauze contravenţionale şi să aplice sancţiuni şefii pichetelor de grăniceri şi adjuncţii lor, şefii punctelor de trecere a frontierei de stat şi adjuncţii lor, şefii secţiilor control de frontieră şi adjuncţii lor.”

Art.V. – Prezenta lege intră în vigoare la 1 ianuarie 2012.

**Preşedintele Parlamentului**